Фыхэдэ
Инджылызым лIэщIыгъуэ зыбжанэ ипэкIэ къиубыдауэ щыта щIыналъэхэм кърашыр здрашалIэ кхъухь тедзапIэ, кхъухь щIыжыпIэ дахэ дэтащ Ливерпуль къалэм. Нэхъ тэмэму жыпIэмэ, ар зыщIыпIи кIуакъым, ауэ тхыдэм хыхьа къалэ хьэблэм и теплъэр яхъуэжыну, унэщIэхэр щаухуэну къалэ унафэщIхэм мурад зэращIар ЮНЕСКО-м игу ирихьакъым, ар дунейпсо щIэину къилъытахэм ящыщщи. Абы щхьэусыгъуэ зыбжанэ иIэщ.
Мы къалэр епщыкIуиянэ, епщыкIубгъуанэ лIэщIыгъуэхэм сату щIапIэ нэхъ ин дыдэу щыIахэм язщ. Абы и фIыгъэщ зи гугъу тщIа лIэщIыгъуэхэм архитектурэ беягъыу щыIам и фIыпIэр къигъэсэбэпыну, унэ, IуэхущIапIэ дахэхэр иухуэну мы къалэм Iэмал зэриIар. Иджы а псор блэкIа зэманым и фэеплъ хъуащи, ЮНЕСКО-м зэрыщыт дыдэм хуэдэу ихъумэну хуейщ. АрщхьэкIэ къалэ унафэщIхэм къалъытэ ди зэманым ижь а щIыпIэм щIегъэхун, ухуэныгъэщIэхэр, абы цIыху мин 52-рэ зэрыхуэн стадионри хэту, щегъэкIуэкIын хуейуэ. Я мурадым ерыщагъ халъхьэмэ, ЮНЕСКО-м Ливерпулыр хитхъыкIыжынущ цIыхуцIэ зиIэм я щIэинхэм.
Сыт абы ухэтыным къыпхуихьыр? Япэрауэ, уи щIыналъэм и цIэр егъэIу, цIыху кIуапIэ ещI. ЕтIуанэрауэ, щIэину къалъытар тэмэму зепхьэным теухуауэ зыкъыпщIегъакъуэ, Дунейпсо щIэиным и фондым къыхэкIыу ахъшэ къует. Аращи, къалэ унафэщIхэр зэгупсысын яIэщ. Ауэ, хуэбгъэфащэ зэрыхъунумкIэ, къалэ къулейр щыгугъыщэркъым зи гугъу тщIа фондым. ЕпщыкIутIанэ лIэщIыгъуэм къыщежьэ тхыдэ зиIэ къалэр туристхэм ябгынэнуи къыщIэкIынукъым.
